ร้านอาหารไทยเก่าแก่กว่า 29 ปี อย่าง "บัว" มีสาขาหลายแห่งค่ะ ไม่ได้แวะมาทานนาน แต่รสชาติยังอร่อยได้มาตรฐานเหมือนเมื่อหลายปีก่อน วันนี้แวะมาที่บัวสาขาศรีนครินทร์ ซึ่งอยู่บริเวณด้านหลังพาราไดซ์พาร์ค หรือที่เรียกหมู่บ้านเสรีค่ะ จากถนนใหญ่เลี้ยวซ้ายเข้าซอยเดียวกับทางเข้าพาราไดซ์ แล้วเลี้ยวซ้ายแรก เข้ามา แล้วเลี้ยวขวาที่แยก 1 อีกที (มีป้ายให้เห็นชัดไม่ต้องกลัวหาไม่เจอค่ะ) ที่จอดรถจะเป็นบริเวณด้านหน้าร้านเลยค่ะ จอดได้ทั้งสองฝั่งซอย 

เมื่อเดินเข้าทางประตูหน้าจะพบกองปูทะเล และกุ้งแม่น้ำตัวโตเรียกร้องความสนใจจากเราอยู่ค่ะ เปิดประตูเข้ามาด้านในจะมีชั้นขายขนมและตู้ไอศกรีม Movenpick อยู่ด้านหน้าเลยค่ะ ส่วนการตกแต่งร้านดูโปร่งโล่ง น่านั่ง เป็นห้องกระจก สะอาดตา แนวทันสมัยดูดี มีห้องแยกสำหรับจัดเลี้ยงได้ มีทั้งโต๊ะกลมใหญ่ และโต๊ะเหลี่ยมเล็กไว้รองรับลูกค้า รวมถึงมีทางเชื่อมไปยังอีกร้านในเครือคือ Duckie suki ด้วยค่ะ พนักงานดูแลและบริการดีตลอดมื้อค่ะ เมนูวันนี้ซีฟู้ดจัดเต็มค่ะ

- รวมมิตรทะเลกระทะร้อน ใส่กระทะร้อนมาเสิร์ฟกันให้ซู่ซ่า พร้อมผักเคียง ในจานนี้รวมมิตรกันมาครบครันทั้ง กุ้ง ปลา ปลาหมึก หอยสารพัดหอย และลูกชิ้นค่ะ กลมกล่อมดี ผ่านค่ะ
- กุ้งผัดซอสเอ็กซ์โอ กุ้งตัวใหญ่หน่อยผัดมาสีสันน่าทาน ทานเคียงกับบล็อคโคลี่และแครอท เนื้อกุ้งสดดีเนื้อแน่น เสียดายรสอ่อนไปนิด ไม่เข้มข้นตามสไตล์เอ็กซ์โอ จานนี้เลยเฉยๆค่ะ
- ไก่ห่อใบเตย ไก่ห่อมาชิ้นโตๆ หมักมาหอมนุ่มดี จิ้มน้ำจิ้มซีอิ๊วหวานอีกหน่อย เยี่ยมเลยค่ะ
- ปลาหมึกไข่นึ่งมะนาว น้ำซุปแซ่บมาก จัดจ้านสุดๆ  อร่อยมาก ปลาหมึกไข่สด เนื้อนุ่มไข่หนึบ กินเพลิน ลืมอ้วนลืมคอเลสเตอรอลไปเลยค่ะ
- ปูเนื้อผัดพริกเกลือ จานนี้มาใหญ่โตอลังการ น่ากินมากกกก รสชาติดี อร่อยยิ่งกว่าหน้าตา ปูสดเนื้อแน่นหวานกรอบ พริกเกลือผัดมารสเข้มข้นลงตัวสุดๆ ทานเคียงกับผักดอง ที่สุดเลยจานนี้

มื้อนี้อร่อยประทับใจหลังจากไม่ได้มาทานบัวนานมาก ยังอร่อยเหมือนเดิมค่ะ คุณภาพ และมาตรฐานดีค่ะ วันนี้ทานกันไป 3,000.- บาทค่ะ คุ้มค่าคุ้มราคานะคะ ทานกันเบาะๆ 5 คนค่ะ >.<